Tarybos reglamentas (EB) Nr. 2840/98
1998 m. gruodžio 21 d.
iš dalies keičiantis Reglamentą (EB) Nr. 1734/94 dėl finansinio ir techninio bendradarbiavimo su Okupuotosiomis teritorijomis
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 130w straipsnį,
atsižvelgdama į Komisijos pasiūlymą [1],
laikydamasi Sutarties 189c straipsnyje nustatytos tvarkos [2],
kadangi 1994 m. liepos 11 d. Tarybos reglamentas (EB) Nr. 1734/94 dėl finansinio ir techninio bendradarbiavimo su Okupuotosiomis teritorijomis [3] nustato išsamius susitarimus ir taisykles, administruojančias Bendrijos paramos ir pagalbos Palestinos gyventojams Vakarų Krante ir Gazos ruože programą;
kadangi pagal tą reglamentą Bendrija turi įgyvendinti finansinį ir techninį bendradarbiavimą su Vakarų Krantu ir Gazos ruožui laikydamasi penkerių metų programos; kadangi 1998 m. pabaigoje ši programa baigiasi;
kadangi užsitęsusioje aklavietėje atsidūrusį taikos procesą ištiko blogiausia krizė nuo 1991 m. pradėto taiko proceso Viduriniuosiuose Rytuose; kadangi tarptautinei ekonominei pagalbai vis tik pavyko palaikyti taikos procesą ir teikti paramą Palestinos savivaldai;
kadangi siekiama užkirsti kelią tolesniam Palestinos ekonomikos žlugimui mažinant ir nutraukiant vystymosi stabdymą ir kitas kliūtis bei prisidedant prie patikimo Palestinos savivaldos valdymo ir fiskalinio balanso ir jį konsoliduojant institucinės struktūros stiprinimo būdu;
kadangi galutinis tikslas - tvari ekonominė ir socialinė plėtra bei rūpinimasis demokratijos, žmogaus teisių ir pilietinės visuomenės raida;
kadangi atsižvelgdama į dabartinę situaciją, Bendrija turėtų toliau dėti savo pastangas paramos teikimui; kadangi dėl to reikėtų pradėti vykdyti penkiametę paramos programą (1999-2003 m.) ir atitinkamai iš dalies pakeisti Reglamentą (EB) Nr. 1734/94; kadangi šį reglamentą Taryba turėtų peržiūrėti per dvejus metus, bet ne vėliau kaip iki 2000 m. gruodžio 31 d. tam, kad būtų atsižvelgta į vėliausius pasikeitimus, ir suderinti jį su peržiūrėtu 1996 m. liepos 23 d. Tarybos reglamentu (EB) Nr. 1488/96 dėl finansinių ir techninių priemonių, remiančių (MEDA) ekonominių ir socialinių struktūrų reformą pagal Europos ir Viduržemio jūros regiono valstybių partnerystę [4];
kadangi terminas "Okupuotosios teritorijos" visame Reglamento (EB) Nr. 1734/94 tekste turėtų būti pakeistas terminu "Vakarų Krantas ir Gazos ruožas";
kadangi Reglamento (EB) Nr. 1734/94 4 straipsnyje numatyta, kad visi sprendimai dėl projektų ir veiksmų finansavimo priimami laikantis minėto reglamento 5 straipsnyje nustatytos tvarkos; kadangi siekiant greitų ir lanksčių reakcijų bei didinant jų efektyvumą, tiktai sprendimai dėl finansavimo, viršijančio 2000000 ekiu, išskyrus sprendimus dėl palūkanų subsidijų paskoloms, Banko suteiktoms iš nuosavų išteklių, turėtų būti priimami laikantis anksčiau minėtos tvarkos;
kadangi 1997 m. balandžio 14 d. Tarybos sprendimas 97/256/EB, suteikiantis Bendrijos garantiją Europos investicijų bankui nuostoliams padengti, patirtiems dėl paskolų išdavimo projektams už Bendrijos ribų vykdyti (Centrinės ir Rytų Europos valstybėse, Viduržemio jūros valstybėse, Lotynų Amerikos ir Azijos valstybėse ir Pietų Afrikoje) [5], taip pat apima garantijas iki 2000 metų šiame regione vykdomiems projektams,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1734/94 iš dalies keičiamas taip:
1. Pavadinimas pakeičiamas taip: "1994 m. liepos 11 d. Tarybos reglamentas (EB) Nr. 1734/94 dėl finansinio ir techninio bendradarbiavimo su Vakarų Krantu ir Gazos ruožui";
2. 1 straipsnis pakeičiamas taip:
"1 straipsnis
1. Finansinį ir techninį bendradarbiavimą su Vakarų Krantu ir Gazos ruožui Bendrija įgyvendina pagal penkerių metų planą (1999-2003 m.), siekdama teikti paramą tvarios ekonominės ir socialinės plėtros siekimui. Jei laikotarpiu po 2000 metų būtų patvirtintos naujos finansinės perspektyvos, šio bendradarbiavimo suma nustatoma remiantis finansinėmis perspektyvomis ir priklauso nuo biudžeto valdymo institucijos, priimančios sprendimą dėl metinio biudžeto skirstymo tvarkos.
2. Per dvejus metus, bet ne vėliau kaip iki 2000 m. gruodžio 31 d. Taryba peržiūri šį reglamentą, remdamasi nepriklausomu programų vertinimu, kaip numatyta 6 straipsnyje. Šioje peržiūroje taip pat atsižvelgiama į toje teritorijoj įvykusius vėliausius pasikeitimus, taip pat galima svarstyti, ar nereikėtų šio reglamento suderinti su 1996 m. liepos 23 d. Tarybos reglamentu (EB) Nr. 1488/96 dėl finansinių ir techninių priemonių, remiančių (MEDA) ekonominių ir socialinių struktūrų reformą pagal Europos ir Viduržemio jūros regiono valstybių partnerystę [6]."
3. 2 straipsnis iš dalies keičiamas taip:
a) 1 dalies pabaigoje po žodžių "žmogaus teisių stiprinimas" įrašomi žodžiai "ir pilietinės visuomenės raida";
b) prie 3 dalies pridedama tokia pastraipa:
"Minėtais projektais ir veiksmais siekiama, inter alia, skatinti užimtumą ir naujų darbo vietų kūrimą, gerinant socialines paslaugas ir kovojant su skurdu".
c) 5 ir 6 dalyse "Okupuotosios teritorijos" keičiamos "Vakarų Krantas ir Gazos ruožas".
4. 3 straipsnyje žodžiai "Okupuotųjų teritorijų" keičiami žodžiais "Vakarų Kranto ir Gazos ruožo".
5. 4 straipsnio 1-3 dalys pakeičiamos taip:
"4 straipsnis
1. Sprendimai dėl projektų ar veiksmų finansavimo, viršijančio 2000000 ekiu išskyrus sprendimus dėl palūkanų subsidijų paskoloms, Banko suteiktoms iš nuosavų išteklių, priimami laikantis 5 straipsnyje išdėstytos tvarkos.
2. Sprendimai dėl finansavimo, susijusio su bendros techniniam bendradarbiavimui, mokymui ir prekybos skatinimui skiriamos sumos priimami laikantis 5 straipsnyje išdėstytos tvarkos. Komisija priima neviršijančius 2000000 ekiu su bendros sumos skirstymu susijusius sprendimus.
Komisija sistemiškai ir nedelsdama, bet kokiu atveju iki kito susitikimo, informuoja Komitetą, į kurį daroma nuoroda 5 straipsnyje, apie finansinius sprendimus dėl priemonių, kurioms skiriama ne daugiau kaip 2000000 ekiu.
3. Komisija priima sprendimus, iš dalies pakeičiančius sprendimus, priimtus laikantis 5 straipsnyje nustatytos tvarkos, jei tokiais sprendimais nedaroma esminių pakeitimų arba neprisiimama papildomų įsipareigojimų, 20 % viršijančių pradinį įsipareigojimą. Apie tokius sprendimus Komisija nedelsdama praneša 5 straipsnyje minėtam Komitetui."
6. 5 straipsnio 1 dalis pakeičiama taip:
"1. Komisijai padeda MED komitetas, įsteigtas pagal Reglamento (EB) Nr. 1488/96 11 straipsnį.";
7. 6 straipsnio 1 dalis pakeičiama taip:
"1. Komisija tikrina pagal šį reglamentą įgyvendinamo bendradarbiavimo būklę, ir kasmet Europos Parlamentui ir Tarybai teikia rašytinę ataskaitą."
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 1998 m. gruodžio 21 d.